Diari Oficial de la Generalitat Valenciana


Sumari del DOGV 5628, del 29-10-2007 (2007/12419)

ORDE de 24 d'octubre de 2007, de la Conselleria de Sanitat, per la qual convoca quatre beques en la Direcció General d'Ordenació, Avaluació i Investigació Sanitària per a ajudes a estudis d'investigació en matèria d'avaluació de la qualitat assistencial i de les tecnologies sanitàries, ordenació sanitària i formació especialitzada per a l'any 2007, i establix les bases que les regulen.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5628

Data del DOGV
:   29-10-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/12652


Data del document
:   24-10-2007

Organisme emissor
:   Conselleria de Sanitat

Tipus de document
:   Ordre

Descriptors 

:   * ajuda pública
    * assignació per estudis
    * investigació mèdica
    * suport econòmic
    * metge
    * professió sanitària

ORDE de 24 d'octubre de 2007, de la Conselleria de Sanitat, per la qual convoca quatre beques en la Direcció General d'Ordenació, Avaluació i Investigació Sanitària per a ajudes a estudis d'investigació en matèria d'avaluació de la qualitat assistencial i de les tecnologies sanitàries, ordenació sanitària i formació especialitzada per a l'any 2007, i establix les bases que les regulen. [2007/12223]  
La conselleria de Sanitat, a través de la Direcció General d'Ordenació, Avaluació i Investigació Sanitària, convoca la concessió de beques per a fer treballs formatius en l'àmbit de l'avaluació de la qualitat assistencial i de les tecnologies sanitàries, de l'ordenació sanitària i de la formació especialitzada en ciències de la salut.  
L'objectiu general d'esta convocatòria és afavorir la producció de coneixement científic com a element base en què es fonamenten els programes, les polítiques de salut i formatives i les activitats de prestació assistencial i l'ordenació d'estes activitats.  
En l'actualitat, la publicació de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, que aprova el Reglament de la Llei General de Subvencions, fan necessària l'elaboració d'esta orde que respecta les noves exigències de les normes esmentades.  
Per això, i fent ús de les facultats que em conferix el Decret 120/2007, de 27 de juliol, del Consell de la Generalitat, que aprova el Reglament Orgànic i Funcional de la conselleria de Sanitat, d'acord amb l'article 47.11 de la Llei de la Hisenda Pública de la Generalitat Valenciana, i segons el que establix el Decret 108/1992, de 6 de juliol, del Govern Valencià, que regula la concessió de beques,  
ORDENE  
Article 1  
Esta orde té com a objecte convocar un concurs públic per a la concessió de beques per a treballs formatius en l'àmbit de l'avaluació de la qualitat assistencial i de les tecnologies sanitàries, de l'ordenació sanitària i de la formació especialitzada en ciències de la salut, i aprovar les bases per les quals es regixen, que s'incorporen com a annex d'esta orde.  
Article 2  
Les beques que regula esta orde es financen a càrrec del programa pressupostari 91.67.68.2333.357.66.0, de la Direcció General d'Ordenació, Avaluació i Investigació Sanitària, codi de línia T4510000, per un import total màxim de cinc mil quatre-cents quaranta euros (5.440 €), dels pressupostos de la Generalitat Valenciana per a l'any 2007.  
Article 3  
S'autoritza el director general d'Ordenació, Avaluació i Investigació Sanitària perquè, en l'àmbit de les seues competències, adopte les mesures necessàries per al desplegament i l'aplicació d'esta orde.  
Article 4  
Contra esta convocatòria i les bases, que esgoten la via administrativa, s'hi pot interposar, amb caràcter potestatiu, un recurs de reposició davant del conseller de Sanitat, en el termini d'un mes des de la publicació, en els termes que preveu l'article 116 de la Llei 30/1992.  
També s'hi pot interposar un recurs contenciós administratiu, d'acord amb els articles 109 i 110 de la Llei 30/1992, de Règim Jurídic de les Administracions Publiques i del Procediment Administratiu Comú, i també amb els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, davant la Sala Contenciosa Administratiu del Tribunal Superior de Justícia de la Comunitat Valenciana, en el termini màxim de dos mesos, comptador a partir de l'endemà de la publicació d'esta orde.  
Article 5  
Esta orde entra en vigor l'endemà de la publicació en el Diari Oficial de la Comunitat Valenciana.  
València, 24 d'octubre de 2007  
El conseller de Sanitat,  
MANUEL CERVERA TAULET  
Annex  
Beques per a treballs formatius en l'àmbit de l'avaluació de la qualitat assistencial i de les tecnologies sanitàries, de l'ordenació sanitària i de la formació especialitzada en ciències de la salut  
Primera. Objecte i finalitat  
1.1 Les beques tenen com a objecte l'ajuda per a treballs formatius en matèries d'avaluació de la qualitat assistencial i de les tecnologies sanitàries, de l'ordenació sanitària i de la formació especialitzada en ciències de la salut, en la Direcció General d'Ordenació, Avaluació i Investigació Sanitària.  
1.2 Es convoquen quatre beques destinades a titulats universitaris, que col·laboren en els projectes i accions d'I+D+I en avaluació de la qualitat assistencial i de les tecnologies sanitàries i en ordenació sanitària i tutoria en la Direcció General d'Ordenació, Avaluació i Investigació Sanitària.  
Segona. Dotació, duració i pagament de beques  
2.1 Les beques estan dotades amb mil tres-cents seixanta euros (1.360 €) bruts mensuals, quantitat que està subjecta a les retencions que pertoquen legalment.  
2.2 El període de duració de les beques comprén des de l'endemà de la notificació, que en cap cas, es farà abans de l'01 de desembre, fins al 31 de desembre de 2007. No obstant això, pot prorrogar-se, mitjançant una resolució que n'explique els motius, amb la condició que hi haja una consignació pressupostària adequada i suficient en l'exercici 2008. En qualsevol cas, la beca no té una duració superior a 18 mesos.  
2.3 L'import de les beques es paga mensualment, després d'una certificació de conformitat emesa pel director general d'Ordenació, Avaluació i Investigació Sanitària, i també de l'acreditació d'estar al corrent de les obligacions tributàries i de la Seguretat Social.  
Tercera. Titulació exigida, condicions generals i barem  
3.1 Els aspirants que desitgen accedir a esta convocatòria de beques han de tindre el títol de llicenciat de qualsevol disciplina relacionada amb l'àrea de l'avaluació i ordenació sanitàries i la formació especialitzada en ciències de la salut.  
3.2 Es tenen en compte, en el procés de selecció, els coneixements següents:  
a) Cursos d'especialització, especialment en documentació clínica, investigació sanitària, salut pública, gestió sanitària, procediment administratiu.  
b) Idiomes: anglés i francés.  
c) Coneixements de valencià acreditats per la Junta Qualificadora de Coneixements de Valencià.  
d) Coneixements d'informàtica, documentació clínica, auditoria de qualitat, dret administratiu.  
3.3 Els mèrits adduïts pels aspirants es valoren de la manera següent:  
a) Expedient acadèmic: fins a 2 punts.  
b) Formació extraacadèmica: 2 punts.  
c) Formació i coneixements en la metodologia usada en avaluació de la qualitat assistencial i les tecnologies sanitàries i en l'ordenació sanitària: 2 punts.  
d) Entrevista personal: 4 punts.  
3.4 Són excloses les sol·licituds dels aspirants que tinguen una relació laboral remunerada. Els mèrits que s'al·leguen s'han d'acreditar, ben compulsats, en el moment de presentar la sol·licitud.  
Quarta. Formalització de sol·licituds i termini  
En la sol·licitud, adreçada a la Direcció General d'Ordenació, Avaluació i Investigació Sanitària, s'ha de fer constar:  
a) Cognoms  
b) Nom  
c) Data de naixement  
d) Nacionalitat  
e) DNI  
f) Adreça  
g) Població i codi postal  
h) Telèfon i fax  
i) Titulació  
j) Expedient acadèmic  
k) Currículum  
l) Declaració jurada de no tindre cap relació laboral i d'estar al corrent de les obligacions fiscals  
m) Qualssevol altres documents que acrediten la possessió del títol o mèrits, docents, investigadors o professionals que s'al·leguen.  
El termini de presentació de sol·licituds és de 15 dies hàbils, comptador a partir de l'endemà de la publicació d'esta convocatòria en el Diari Oficial de la Comunitat Valenciana.  
Les sol·licituds s'han d'adreçar a la Direcció General d'Ordenació, Avaluació i Investigació Sanitària, carrer del Misser Mascó, 31, València 46620.  
Cinquena. Comissió avaluadora, selecció i resolució  
5.1 Per a l'examen de les sol·licituds de beques es constituïx una comissió avaluadora, que ha d'elaborar una proposta de concessió de les beques oportuna. La comissió esmentada està composta pels membres següents:  
- El director general d'Ordenació, Avaluació a Investigació Sanitària, que hi actua com a president  
- El cap de l'Àrea d'Inspecció, Avaluació i Ordenació.  
- El cap del Servici d'Avaluació, Auditoria i Ordenació Sanitària.  
- El cap de l'Oficina d'Investigació.  
- Un representant del Servici d'Avaluació, Auditoria i Ordenació Sanitària, que hi actua com a secretari.  
5.2 En el termini màxim d'un mes, a partir de l'endemà de l'acabament del termini de presentació de sol·licituds, la comissió ha de publicar en el tauler d'anuncis de la seu central de la conselleria de Sanitat (carrer del Misser Mascó, 31, de València) la llista de persones admeses, amb la puntuació aconseguida i la llista de persones excloses, amb la indicació de les causes d'exclusió.  
5.3 La comissió té facultats per a resoldre tots els dubtes que apareguen en la interpretació de les bases. La comissió avaluadora, ha de tindre en compte, en el moment d'efectuar la proposta de concessió, el barem que s'establix en la base tercera d'esta convocatòria. En la proposta de concessió de beques que emeta la comissió s'ha d'establir una borsa de reserva, per al cas que es produïsca alguna renúncia o abandó.  
5.4 Correspon al conseller de Sanitat dictar la resolució de la concessió de les beques, a la vista de la proposta de la comissió avaluadora. Les resolucions administratives que s'adopten per delegació han d'indicar expressament esta circumstància i es consideren dictades per l'òrgan que fa la delegació.  
5.5 La resolució, que ha d'explicitar els motius i té els efectes i el contingut previstos en l'article 25 de la Llei 38/2003, de 17 de novembre, General de Subvencions, s'ha de publicar en el Diari Oficial de la Comunitat Valenciana, d'acord amb el que establix article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
Sisena. Drets, obligacions, tutoria i incidències dels becaris  
6.1 Quant a les obligacions dels beneficiaris és aplicable el que disposa el Decret Legislatiu de 26 de juny de 1991, del Consell de la Generalitat Valenciana, que aprova el Text Refós de la Llei de la Hisenda Pública de la Generalitat Valenciana, particularment l'article 47, i també el que disposa l'article 14 de la Llei 38/2003, General de Subvencions.  
6.2 Les beques són incompatibles amb qualsevol altra beca, ajuda o activitat laboral regular. La infracció d'esta regla, en qualsevol moment del període de la beca, la deixa sense efecte.  
6.3 La Direcció General d'Ordenació, Avaluació i Investigació Sanitària ha de convocar els adjudicataris sol·licitants de les beques per a la signatura del document de notificació i acceptació.  
6.4 La Direcció General d'Ordenació, Avaluació i Investigació Sanitària, ha d'ordenar les activitats i els projectes i ha d'establir la dedicació dels becaris, segons els criteris dels seus propis servicis i mitjans.  
6.5 Les obligacions dels becaris són:  
a) Col·laborar en els treballs apropiats a la seua titulació i assistència a la investigació i desenvolupaments en avaluació de la qualitat assistencial i de les tecnologies sanitàries, de l'ordenació sanitària i de la formació especialitzada en ciències de la salut.  
b) Un mes abans de la finalització de la beca, fer una memòria científica i de les activitats dutes a terme durant este període.  
6.6 Finalitzat el període de la beca, i després d'un informe d'assistència, aprofitament i aptitud, el director general d'Ordenació, Avaluació i Investigació Sanitària n'ha d'estendre un certificat.  
6.7 La Direcció General d'Ordenació, Avaluació i Investigació Sanitària ha de resoldre les incidències que es produïsquen durant el període de la beca, i podrà deixar-les sense efecte, després de fer el tràmit d'audiència de la persona interessada, en els casos següents:  
a) Incompliment de les obligacions.  
b) No fer l'activitat que motiva la concessió.  
c) Deixar de tindre els requisits exigits en esta convocatòria.  
d) Els altres casos establits en l'article 37 de la Llei 38/2003, General de Subvencions.  
Ens els casos d'incidències, renúncies, abandons o incompliments que deixen vacant una beca, s'ha de cobrir segons l'orde establit en la borsa de reserva que resulte del procés de selecció.